
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 3T/14/2025 3825010366 16. 04. 2025 JUDr. Noema Turanovičová ECLI:SK:OSPD:2025:3825010366.1
TRESTNÝ ROZKAZ V MENE SLOVENSKEJ REPUBLIKY Okresný súd Prievidza vydáva podľa § 353 ods. 1 Trestného poriadku rozhodol: A. B. - nar. XX.XX.XXXX v Banskej Bystrici, trvale bytom mesto C., D. E., sa uznáva za vinného, že dňa 27.03.2024 v nočných hodinách v meste Handlová, v jednoizbovom byte č. XX, nachádzajúcom sa na Ul. F. XX/XX, zvalil poškodeného G. H., nar. XXXX, na posteľ, sadol si na jeho brucho a zovretými päsťami oboch rúk ho opakovane udieral do oblasti tváre a hrudníka, čím poškodenému spôsobil zlomeninu VIII., IX., X., XI. a XII. rebra na pravej strane hrudného koša, zmliaždenie tváre obojstranne s krvnými výronmi, ktoré zranenia si vyžiadali lekárske ošetrenie, následnú hospitalizáciu v Nemocnici s poliklinikou Prievidza, so sídlom v Bojniciach, a narušenie obvyklého spôsobu života poškodeného v trvaní 19 dní, ktoré spočívalo najprv v hospitalizácií na traumatologickom oddelení v Nemocnici s poliklinikou Prievidza, so sídlom v Bojniciach, v trvaní 5 dní a následne počas nasledujúcich 14 dňoch po prepustení do ambulantnej liečby, v obmedzení pri zaobstarávaní si a príprave stravy a ako aj v obmedzení celkovej hygieny, teda inému úmyselne ublížil na zdraví a čin spáchal na chránenej osobe - osobe vyššieho veku, tým spáchal prečin ublíženia na zdraví podľa § 156 ods. 1, ods. 2, písm. a) Trestného zákona č. 300/2005 Z. z. v znení neskorších predpisov (ďalej len „Trestný zákon“), s poukazom na § 139 ods. 1 písm. e) Trestného zákona. Za to sa odsudzuje: Podľa § 156 ods. 2 Trestného zákona s použitím § 36 písm. l) Trestného zákona, § 38 ods. 2 Trestného zákona, k trestu odňatia slobody v trvaní 13 (trinásť) mesiacov, výkon ktorého sa mu podľa § 49 ods. 1 písm. a) Trestného zákona a § 50 ods. 1 Trestného zákona podmienečne odkladá na skúšobnú dobu v trvaní 25 (dvadsaťpäť) mesiacov. Podľa § 73 ods. 2 písm. c) Trestného zákona, § 74 ods. 1 Trestného zákona sa obvinenému ukladá ochranné protialkoholické liečenie ambulantnou formou.
Poučenie: Proti tomuto trestnému rozkazu môže podať obvinený a osoby, ktoré sú oprávnené na podanie opravného prostriedku, odpor na tunajšom súde do 8 dní odo dňa jeho doručenia. Poškodený môže podať odpor proti výroku o náhrade škody, ktorým bola priznaná náhrada škody. Ak poškodený podal odpor, trestný rozkaz sa ruší vo výroku o náhrade škody a samosudca odkáže uznesením poškodeného na konanie vo veciach občiansko-právnych. Ak bol obvinený stíhaný pre prečin uvedený v § 211 ods. 1 Trestného poriadku, môže poškodený vziať súhlas s trestným stíhaním späť až dovtedy, kým sa trestný rozkaz nedoručí niektorej z osôb uvedených v § 355 ods. 1 Trestného poriadku. Späťvzatím súhlasu sa trestný rozkaz ruší a samosudca trestné stíhanie zastaví. Ak sa v určenej lehote odpor nepodá alebo ak sa podaný odpor vezme späť, dovtedy, kým súd nezačne hlavné pojednávanie (vyvolaním veci), stane sa trestný rozkaz právoplatným a vykonateľným.

